
Μετάφραση από την Αραβική

_____________________________________________________________________________
Μεγάλη Σοσιαλιστική Λαϊκή Λιβυκή Αραβική Τζαμαχιρία

Γενική Λαϊκή Επιτροπή (Υπουργικό Συμβούλιο) 

Απόφαση 228/2009 της Γενικής Λαϊκής Επιτροπής (Υπουργικού Συμβουλίου)

περί θέσπισης διατάξεων σχετικά με τα τέλη παροχής δημοσίων υπηρεσιών 

Η Γενική Λαϊκή Επιτροπή, έχοντας υπ’ όψιν: 

·  Το Νόμο 1/2007 περί του καθεστώτος λειτουργίας των Λαϊκών Συνεδρίων & Λαϊκών Επιτροπών, 

· Το Νόμο 46/1970 περί εθνικών οδών 

·  Το Νόμο 67/1972 περί εκδόσεως του τελωνειακού νόμου και των τροποποιήσεών του, 

· Το Νόμο 13/1989 περί ελέγχου των τιμών, 

· Το Νόμο 11/1984 περί κυκλοφορίας επί των εθνικών οδών, 

· Το Νόμο 4/1985 περί των ταξιδιωτικών εγγράφων και του κανονιστικού διατάγματος αυτού, 

· Το Νόμο 6/1987 περί ρύθμισης της εισόδου, της εργασίας, της παραμονής και της εξόδου αλλοδαπών από την Λιβύη και του κανονιστικού διατάγματος αυτού, 

· Την Απόφαση 125/2005 της Γενικής Λαϊκής Επιτροπής σχετικά με το κανονιστικό διάταγμα του Νόμου 6/1987 περί ρύθμισης της εισόδου, της εργασίας, της παραμονής και της εξόδου αλλοδαπών από την Λιβύη και των τροποποιήσεών του, 

· Την Απόφαση 314/2008 της Γενικής Λαϊκής Επιτροπής για ίδρυση της Υπηρεσίας Διαβατηρίων, Ιθαγένειας και Υποθέσεων Αλλοδαπών, 

· Την Απόφαση 212/2009 της Γενικής Λαϊκής Επιτροπής περί θέσπισης διατάξεων σχετικά με την είσοδο, παραμονή, εργασία και έξοδο αλλοδαπών από την Μεγάλη Τζαμαχιρία,

· Την Απόφαση 249/2008 της Γενικής Λαϊκής Επιτροπής (Υπουργείου) Οικονομίας, Εμπορίου και Επενδύσεων περί επιβολής τελών έναντι υπηρεσιών που παρέχει ο συναφής κλάδος, 

· Τα όσα αποφασίστηκαν κατά την 12η τακτική συνεδρίαση του έτους 2009 της Γενικής Λαϊκής Επιτροπής,   

Αποφασίζει: 
Άρθρο 1



Με την τήρηση των διατάξεων της ως άνω Απόφασης 125/2005 της Γενικής Λαϊκής Επιτροπής και των τροποποιήσεών της, επιβάλλεται στους αλλοδαπούς, που εισέρχονται στην Μεγάλη Τζαμαχιρία για παραμονή προς εργασία, ετήσιο τέλος (500) Δηναρίων κατ’ άτομο και όχι άνω των (1500) Δηναρίων καθ’ οικογένεια. Το ανωτέρω τέλος εισπράττεται από την Υπηρεσία Διαβατηρίων, Ιθαγένειας και Υποθέσεων Αλλοδαπών κατά την χορήγηση ή ανανέωση της αδείας παραμονής. Το ίδιο τέλος, επιβάλλεται, επίσης, στους αναχωρούντες που δεν έχουν άδεια παραμονής και παρέμειναν στη χώρα πάνω από τρεις μήνες πριν την ημερομηνία αναχώρησης.  

Άρθρο 2



Στα οχήματα, λεωφορεία, φορτηγά και μηχανήματα που είναι ιδιοκτησίας αλλοδαπών, είτε νομικών είτε φυσικών προσώπων άσχετα από την ιδιότητά τους, επιβάλλονται τα εξής ετήσια τέλη: 

1. Αυτοκίνητα ιδιωτικής και συλλογικής χρήσης,  αυτοκίνητα ελαφράς μεταφοράς (3 τόνων και πάνω) και λεωφορεία: 500 Δηνάρια 

2. Φορτηγά και βαριά  μηχανήματα: 1000 Δηνάρια. 

Τα τέλη που προβλέπονται από τις ανωτέρω δύο παραγράφους, εισπράττονται από την Γενική Λαϊκή Επιτροπή (Υπουργείο) Δημόσιας Τάξης. 

Άρθρο 3

Στις μοτοσικλέτες, οχήματα, λεωφορεία και φορτηγά που διέρχονται το έδαφος της Μεγάλης Τζαμαχιρίας, επιβάλλονται τα εξής τέλη διελεύσεως: 

1. Μοτοσικλέτες: 75 Δηνάρια. 

2. Αυτοκίνητα ιδιωτικής και δημοσίας χρήσης: 150 Δηνάρια. 

3. Οχήματα ελαφράς μεταφοράς (3 τόνων και πάνω): 250 Δηνάρια. 

4. Λεωφορεία και οχήματα βαριάς μεταφοράς: 350 Δηνάρια. 

Σε περίπτωση που τα οχήματα των ανωτέρω εδαφίων (3) και (4) παραμείνουν στη χώρα για χρονικό διάστημα άνω των δύο εβδομάδων, διπλασιάζεται το προβλεπόμενο τέλος. 

Σε καμία περίπτωση και για οποιονδήποτε λόγο,  δεν επιτρέπονται εξαιρέσεις ως προς την καταβολή του τέλους του παρόντος Άρθρου.  

Άρθρο 4

Τα τέλη για την ίδρυση ή την παράταση της λειτουργίας υποκαταστήματος ή αντιπροσωπείας ξένης εταιρείας, καθορίζονται ως εξής:  

1. Ίδρυση υποκαταστήματος ξένης εταιρείας για ένα έτος: είκοσι χιλιάδες Δηνάρια (20.000,000). 

2.  Παράταση διαρκείας λειτουργίας υποκαταστήματος ξένης εταιρείας για κάθε έτος: δέκα χιλιάδες Δηνάρια (10.000,000). 

3. Ίδρυση αντιπροσωπείας ξένης εταιρείας: δέκα χιλιάδες Δηνάρια (10.000,000).

4. Παράταση διαρκείας αντιπροσωπείας ξένης εταιρείας: πέντε χιλιάδες Δηνάρια (5.000,000).

Άρθρο 5

Δεν επιτρέπεται, σε καμία από τις περιπτώσεις που αναφέρονται στην παρούσα Απόφαση, να αναλάβουν οι δημόσιοι φορείς της Λιβύης, που χρηματοδοτούνται εν μέρει ή εν όλω από το δημόσιο θησαυροφυλάκιο,  τις οικονομικές επιβαρύνσεις που προκύπτουν κατά την εφαρμογή της παρούσης Απόφασης. 

Άρθρο 6



Ανοίγεται ειδικός λογαριασμός στην Γενική Λαϊκή Επιτροπή (Υπουργείο) Οικονομικών για την κατάθεση των εισπραττόμενων ποσών βάσει της εφαρμογής της παρούσης Απόφασης, ενώ δεν επιτρέπονται πληρωμές από τον ανωτέρω λογαριασμό εκτός από τους σκοπούς και τρόπους που καθορίζει η Γενική Λαϊκή Επιτροπή (Υπουργικό Συμβούλιο).   

Άρθρο 7



Η παρούσα Απόφαση ισχύει από 01-06-2009 και ακυρώνει κάθε αντίθετη προς αυτήν διάταξη.  Να προβούν οι Αρμόδιοι Φορείς στην εφαρμογή της. 

                                                                           Για τη Γενική Λαϊκή Επιτροπή



















  ( υπογραφή- σφραγίδα) 

Εκδόθηκε στις 24-05-2009 

(Μετάφραση: Α. Kudaih)       

